陰山女歌
作者：晁說之
朝代：宋

paragraphs: 陰山女漢服，初裁淚如雨。
自看顔色宜漢裝，琵琶豈復傳胡譜。
赤車使者傳琵琶，翩然雌鳳隨凰去。
豈不憐此女兒心，父母生身遠有祖。
平生父母九原恨，得幸一朝收拾取。
使者高義重咨嗟，衣裳盟會其敢許。
漢装漢曲陰山墳，七十年來愁暮雲。
即今山川還漢家，泉下女兒聞不聞。
誰将一樽內庫酒，招此芳魂亦何有。
崔盧舊族自豪英，顧此女兒慚色否。
巍巍之功惟陛下，萬歲百男固宗社。
赫赫雷電暫出車，陶陶韶濩詠歸馬。
墨荘侍讀如尚在，應有好辭獻壽斝。